སྤྱིར་ན་ལྗོངས་རྒྱུ་བ་ནི་ངའི་དགའ་ཕྱོགས་གཙོ་བོ་ཞིག་ཡིན་པར་མ་ཟད།ངའི་མི་ཚེའི་ཕུགས་འདུན་གཙོ་བོའི་གྲས་ཀྱི་གཅིག་ཀྱང་ཡིན་པ་དང་།བོད་ཀྱི་ལོ་རྒྱུས་སྟེང་དུའང་ཐོན་མི་སོགས་སྔོན་བྱོན་ལོ་ཙཱ་བ་རྣམས་དང་རྒྱལ་བ་ཚངས་དབྱངས་རྒྱ་མཚོ།གྲུབ་ཆེན་ཨོ་རྒྱན་པ།མན་ལུང་གུ་རུ།ཞབས་དཀར་ཚོགས་དྲུག་རང་གྲོལ།དགེ་འདུན་ཆོས་འཕེལ་ལྟ་བུའི་རྒྱལ་ཁམས་པ་མང་བོ་བྱུང་མྱོང་ལ།དེ་དག་གིས་རང་རང་གི་མཐོང་ཐོས་དང་ཉམས་མྱོང་ལ་བརྟེན་ནས་རང་གི་མི་རིགས་ལ་བྱས་པ་མཛད་ཅིང་རང་གི་གདུལ་བྱ་ལ་གོ་རྟོགས་སད་དུ་བཅུག་མྱོང་།ཁོ་བོར་ནི་དེ་ལྟ་བུའི་ནུས་པ་ཡེ་ནས་མེད་ཀྱང་ལྗོངས་རྒྱུ་བ་ལ་བརྟེན་ནས་རང་གི་ཁབ་མིག་ལས་དོག་པའི་ལྟ་རྒྱ་དང་མཐོང་རྒྱ་ཅུང་ཟད་ཆེ་རུ་གཏང་འདོད་པའོ།།